**קרן ידעיה** (נולדה ב-23 בנובמבר 1972) היא במאית ותסריטאית ישראלית.

ביוגרפיה
--------

ידעיה היא בתם של האמן עודד ידעיה והסופרת רונית ידעיה, ממקימי בית ספר מנשר לאמנות בתל אביב ומלמדת שם בימוי ותסריט. היא נוהגת לשקף בסרטיה עמדות חברתיות בעד זכויות האדם בכלל וזכויות האישה בפרט. את סרטה הראשון, הסרט הקצר "אלינור", יצרה בשנת 1993 במסגרת סיום לימודיה, והוא עוקב אחר שתי חיילות בודדות המתחברות בבסיס צבאי וחוות, כל אחת בדרכה, תקופה כאובה וקשה כנשים בסביבה גברית ו"סיזיפית". הסרט, בכיכובה של שרית וינו-אלעד זכה לשבחים רבים ובפרס הסרט הקצר המצטיין.

בשנת 1998 ביימה וכתבה את סרטה הקצר "לולו", אשר עוקב אחר ערב בחייה של זונה בתל אביב. "לולו" השתתף במספר פסטיבלים לקולנוע בעולם, זכה בפרס וולג'ין בפסטיבל הקולנוע ירושלים ובפרס מיוחד בפסטיבל איטליה לקולנוע בינלאומי. בשנת 2001 ביימה וכתבה יחד עם שרי עזוז את "תחתונים" ("Les Dessous"), הפקה ישראלית-צרפתית אשר עוקבת אחר מסעה המשונה והלא-קל של אישה צרפתייה לקניית תחתונים בפריז.

סרטה העלילתי הראשון של ידעיה הוא "אור" (הופץ בצרפתית בשם "האוצר שלי") שיצא לאקרנים בשנת 2004 בכיכובן של רונית אלקבץ ודאנה איבגי. "אור", שגם אותו כתבה ידעיה יחד עם עזוז, עוקב אחר נערה מתבגרת (איבגי) אשר מנסה לפרנס בקושי את אמה (אלקבץ), אישה קשת יום העוסקת בזנות הנמצאת במצב בריאותי קשה, ומתקשה לשמור על חייה ועל אהבתה היחידה. "אור" נחל הצלחה ענקית וזכה לשבחים רבים. בטקס פרסי אופיר קטף הסרט פרס בקטגוריית המשחק (עבור איבגי), וזכה בפרס וולג'ין בפסטיבל ירושלים. לאחר מכן השתתף בפסטיבל קולומביה לקולנוע, התמודד בטקס האוסקר האירופי, זיכה את ידעיה ואת שתי השחקניות בפרסים בפסטיבל סלובקיה, בפסטיבל ניו יורק ובפסטיבל מקסיקו, זכה במלגה בפסטיבל מונפלייה ומטעם קרן הקולנוע הישראלי, וזכה בפרס מצלמת הזהב, פרס המבקרים, פרס פריקס, פרס התסריטאות ובפרס המבקרים הצעירים בפסטיבל קאן. לאחר מכן השתתף בפסטיבלים רבים והופץ במדינות נבחרות.

ב-2009 יצא להקרנה בבתי הקולנוע, סרטה "כלת הים", בכיכובם של דאנה איבגי, רונית אלקבץ, מוני מושונוב, רועי אסף ומוריס כהן. בשנת 2014 יצא סרטה "הרחק מהיעדרו" המגולל סיפור של גילוי עריות בין אב לבתו. בשנת 2020 יצא סרטה "מאמי", עיבוד קולנועי לאופרת הרוק שהוצגה בישראל בשנות ה-80 והפכה לקאלט.

כיום מלמדת קולנוע ותסריטאות בבית ספר מנשר לאמנות. נשואה לבמאי מני יעיש ולהם שני ילדים. מתגוררת בבת ים.

קישורים חיצוניים
----------------

* קרן ידעיה, במיזם "אישים" לתיעוד היצירה הישראלית
* קרן ידעיה, במסד הנתונים הקולנועיים IMDb (באנגלית)
* קרן ידעיה, באתר "אידיבי", מאגר הידע העברי לקולנוע ישראלי ועולמי
* קרן ידעיה, באתר ספר הקולנוע הישראלי
* קרן ידעיה, באתר AllMovie (באנגלית)
* קרן ידעיה, במסד הנתונים הקולנועיים KinoPoisk (ברוסית)
* קרן ידעיה באתר פסטיבל ירושלים
* קרן ידעיה באתר האוזן השלישית
* מרב יודילוביץ', אור בעיניים, באתר ynet, 24 באוגוסט 2008
* גלעד אמיליו שנקר, ריאיון עם קרן ידעיה, בתוכנית "חי בסרט", הטלוויזיה החינוכית

הערות שוליים
------------

1. ↑  אורי קליין, אם, בת ולהיפך, באתר הארץ, 19 במאי 2004
2. ↑  גואל פינטו, מאחד יוצאים שניים, באתר הארץ, 19 ביולי 2004
3. ↑  חיים הנדוורקר, "אור" בפסטיבל הסרטים של ניו יורק שנפתח השבוע, באתר הארץ, 4 באוקטובר 2004
4. ↑  שירות גלובס, ‏קרן אור, באתר גלובס, 23 במאי 2004
5. ↑  דנה ג. פלג, סרט אימה בלי רוחות רפאים, באתר "העוקץ", 24 באוגוסט 2014  
אתר למנויים בלבד אורי קליין, "הרחק מהיעדרו": איך מתמודדים עם גילוי עריות בקולנוע הישראלי?, באתר הארץ, 21 באוגוסט 2014
6. ↑  אתר למנויים בלבד שני ליטמן, "מאמי" הוא אחד הסרטים המרגשים והחזקים שנוצרו כאן בשנים האחרונות, באתר הארץ, 1 באוגוסט 2019  
אתר למנויים בלבד אורי קליין, הרווחנו: העיבוד הקולנועי המרגש ל"מאמי" מגיע ישר לטלוויזיה, באתר הארץ, 24 במרץ 2020

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297418405171
* BnF: cb15009390n (data)
* GND: 1089875096
* ISNI: 0000 0000 8825 1381
* LCCN: no2010122826
* SUDOC: 092062814
* VIAF: 128256174
* WorldCat: lccn-no2010122826

 |